元始天尊说生天得道真经
十方得道神仙,皆从此经修行,而通微奥。 善男子, 善女人, 依凭斋戒,作是津梁。 一切有为,显持真路。体此法相,乃可受持。 元始天尊说生天得道真经 尔时,元始天尊,在大罗天上,玉京山中, 为诸天仙众,说此生天得道真经。 告诸仙曰:吾今为汝,略启身心,明宣道要。 能屏众缘,永除染著。 外相不入,内相不出。 于正念中,乃得五脏清凉,六腑调泰, 三百六十骨节之间,有诸滞碍。 十恶之业,百八十烦恼之业, 众苦罪源,悉皆除荡。 即引太和真气,注润身田,五脏六腑,心目内观, 真气所有,清净光明,虚白朗耀。 杳杳冥冥,内外无事,昏昏默默,正达无为。 古今常存,总持静念,从兹解悟。 道力资扶,法药相助,乃节饮食,驱遣鬼尸。 安寂六根,静照八识,空其五蕴,证妙三元。 得道成真,自然升度。 尔时,诸天仙众,上白天尊言: 自从无始以来,至于今日,未闻如是大乘经典。 我等缘兹幸会,广及一切道果圆明。 而说偈曰: 杳杳冥冥清静道,昏昏默默太虚空。